
|  |
| --- |
| SEKCIA VEREJNÉHO OBSTARÁVANIA  odbor realizácie verejného obstarávania |
| Pribinova 2, 812 72 Bratislava |



**Všetkým záujemcom**

**Váš list číslo/zo dňa Naše číslo Vybavuje/linka Miesto/dátum**

SVO-RVO3-2024/000709-013 Ing. Beáta Škanderová /+421250944571 Bratislava/25.09.2024

Vec : *V*ysvetlenie informácií potrebných na vypracovanie ponuky – č.2

Na základe doručených žiadostí o vysvetlenie informácií potrebných na vypracovanie ponuky a v súlade s § 48 zákona č. 343/2015 Z. z o verejnom obstarávaní a  o  zmene a doplnení niektorých zákonov v znení neskorších predpisov (ďalej len „zákon“) zverejňujeme v elektronickom prostriedku Josephine (ďalej len „EPJ“) vysvetlenie informácií potrebných na vypracovanie ponuky pre predmet zákazky „**Vrchné odevy pre príslušníkov Policajného zboru a príslušníkov Hasičského a záchranného zboru“**, ktorej oznámenie o vyhlásení verejného obstarávania bolo uverejnené v Úradnom vestníku EÚ pod zn. 2024/S 179-552387 zo dňa 13.09.2024 a vo Vestníku verejného obstarávania č. 183/2024 zo dňa 16.09.2024 pod zn. 22841 – MST.

**Otázka č.1**

Týmto Vás žiadame o vysvetlenie z akého dôvodu verejný obstarávateľ určil lehotu na predkladanie ponúk 2 mesiace.  
Chápeme, že dodržal minimálne lehoty stanovené zákonom ale lehota by mala byť stanovená adekvátne predmetu zákazky a požiadavkám ktoré na ponuku verejný obstarávateľ požaduje ( viď text nižšie) .  
Ak verejný obstarávateľ mal vedomosť o náročnosti prípravy ponuky mohol, resp. mal využiť predbežné oznámenie a dať tak verejnosti vedieť o pripravovanom verejnom obstarávaní.  
Ak verejný obstarávateľ nemal dostatočnú vedomosť o náročnosti prípravy tak mohol použiť prípravné trhové konzultácie.  
Verejný obstarávateľ požaduje v zákazke predložiť vzorky v počte kusov 10 rovnošiat, ktoré musia byť zhotovené na základe jeho technických požiadaviek, pričom tieto požiadavky majú presné určenie, z akých materiálov sa má konkrétny tovar vyrobiť a zároveň má určené aj farebné odtiene tovarov.

Vzorky :

* 1 kus bundy ¾ zimnej veľkosti 52,
* 1 kus nohavíc s odopínateľnou vložkou veľkosti 52,
* 1 kus nohavíc s odopínateľnou vložkou modrých – ženy veľkosti 40,
* 1 kus bundy celoročnej reflexnej veľkosti 52,
* 1 kus bundy celoročnej čiernej veľkosti 52,
* 1 kus súpravy nepremokavej veľkosti 52,
* 1 kus bundy ľahkej reflexnej veľkosti 52
* 1 kus vesty bez rukávov veľkosti 52,
* 1 kus čiapky zimnej pletenej čiernej veľkosti L,
* 1 kus čiapky zimnej pletenej modrej veľkosti L,

Predloženie takýchto vzoriek je časovo veľmi náročné na prípravu, výrobu, certifikácie a posudzovanie zhody. Objektívne, v termíne vyhlasovania zákazky nemôže mať žiadny záujemca/uchádzač reálne k dispozícii materiál, ktorý je potrebný k výrobe vzoriek v zmysle určených požiadaviek verejného obstarávateľa na výrobu. Naviac technická špecifikácia požaduje dodať niektoré vzorky podľa digitálne uvedenej farby zameranej spektrometrom a udanej podľa súradníc Lab – tento vývoj je časovo náročný.

Žiadateľ si dovoľuje verejnému obstarávateľovi objasniť proces výroby takýchto žiadaných vzoriek. Len výroba základného materiálu na výrobu vzorky je veľmi časovo náročná a v tomto prípade si vyžaduje cca 3 mesiace čo je celková doba na predkladanie ponuky.

Štandardný postup pri výrobe materiálu podľa zadanej špecifikácie a farby je nasledovný. Ako prvý krok výrobca vyrobí laboratórnu vzorku na definovanie a odsúhlasenie farby. Tento proces trvá približne 14 - 21 dni. Následne sa táto vzorka odsúhlasí a začne sa výroba podľa technickej špecifikácie. Nakoľko sa vo väčšine prípadov jedná o vývoj a výrobu nového materiálu a nie bežne voľne dostupného tento proces si vyžaduje dlhšiu dobu. Štandardná dodacia doba od renomovaných európskych výrobcov, ktorý vyrábajú materiály aj pre iné európske spoločnosti, ktoré sa hlásia do verejných súťaži je 14 - 18 týždňov.

Následne po dodaní požadovaného materiálu alebo viacerých materiálov nasleduje samotná certifikácia a posudzovanie zhody, či materiál spĺňa všetky technické parametre, ktoré obstarávateľ požaduje a ktoré sú uvedené v súťažných podmienkach. Tento proces vykonáva akreditovaná skúšobňa. Len jedna z mnohých skúšok ako napríklad stálofarebnosť na svetle trvá 10 dni. Po absolvovaní všetkých skúšok akreditovaná skúšobná vypracuje certifikáty a protokoly o zhode. Tento celý proces trvá približne 21 dni.  
Akonáhle má výrobca k dispozícií potrebný materiál môže začať samotnú výrobu požadovaných vzoriek. Časová náročnosť závisí podľa počtu vzoriek. V tomto prípade odhaduje žiadateľ približne na 14 - 21 dni. Vytvorenie strihovej dokumentácie a zabezpečenie drobnej prípravy potrebnej k výrobe vzoriek.  
Z vyššie uvedeného je jednoznačne preukázané, že záujemcovia/uchádzači nemajú reálnu šancu sa zúčastniť predmetného obstarávania- zákazky, nakoľko požiadavka verejného obstarávateľa na splnenie technický podmienok účasti je časovo veľmi náročná a reálne časovo nesplniteľná.

**Požiadavka na materiál Gora-tex**

Verejný obstarávateľ v časti opis predmetu zákazky použil niektoré materiály značky Gora-tex. Uvádzame, že sa jedná o obchodnú značku. Ako dôkaz uvádzame nižšie identickú technickú špecifikáciu, ktorú v minulosti splnil len jeden jediný záujemca a túto špecifikáciu deklaroval a doložil do ponuky písomne priamo od firmy Gora-tex.

Podľa iných výrobcov podobného materiálu, ktorý by sa dal použiť ako ekvivalent, ktorý tentokrát verejný obstarávateľ nepripúšťa, sú tieto parametre materiálu nesplniteľné, čiže ekvivalent neexistuje, pri takto nadstavených technických požiadavkách na materiál. Na takéto presné požiadavky má licenciu iba výrobca GORA- TEX u. Jedná sa o obchodnú značku a používať materiál Gora-tex môže len jeho výhradný predajca a výrobca. Spoločnosť Gora-tex má väčšinu svojích materiálov patentovaných a z toho dôvodu nie je možne vyrobiť žiadnu náhradu, pokiaľ bude verejný obstarávateľ požadovať technické parametre uvedené v technickej špecifikácií. Vo vyjadreniach od iných výrobcov materiálov sa uvádza, že nám nemôžu vyrobiť a dodať materiál týchto parametrov nakoľko by prišli do obchodného sporu so spoločnosťou Gora-tex. V niektorých spolkových krajinách Nemecko padli už aj prvé súdne rozhodnutia kde súd a úrad pre verejne obstarávanie uznal podmienku použitia materiálu za diskriminačnú a následne zrušil proces obstarávania.

V tejto súvislosti poukazuje záujemca na obdobnú súťaž vyhlásenú Ministerstvom vnútra Slovenskej republiky v Úradnom vestníku Európskej únie pod značkou 2018/S 220-503090 z 15. 11. 2018 a vo Vestníku verejného obstarávania č. 226/2018 dňa 16. 11. 2018 pod značkou 16493 - MST na predmet zákazky s názvom „Vrchné odevy služobnej rovnošaty pre príslušníkov Policajného zboru a príslušníkov Hasičského a záchranného zboru“. V tejto verejnej súťaži verejný obstarávateľ Ministerstvo vnútra SR taktiež stanovil požiadavky na predmetné tovary takým spôsobom, že tieto technické požiadavky smerovali ku konkrétnemu výrobku, a to k membráne na báze ePTFE (čo je konkrétny materiál GORA-TEX), pričom verejný obstarávateľ Ministerstvo vnútra SR, rovnako ako verejný obstarávateľ GR ZVJS, uviedol možnosť predloženia varianty materiálu na báze PU alebo PES, avšak pri ďalších parametroch súvisiacich s možnosťou predkladania ekvivalentov už tieto skutočnosti bližšie neupravil, čo spôsobilo, že možnosť predložiť ekvivalentné riešenie k materiálu GORA-TEX tak bolo iba vo formálnej rovine. Požiadavka verejného obstarávateľa Ministerstvo vnútra SR na membránu na báze ePTFE bola posudzovaná aj Úradom pre verejné obstarávanie, resp. radou Úradu pre verejné obstarávanie v rozhodnutí č. 6439-9000/2019 zo dňa 1.7.2019. V rámci predmetného konania o odvolaní, ktorého výsledkom bolo vydanie rozhodnutia č. 6439-9000/2019 zo dňa 1.7.2019 si rada ÚVO vyžiadala odborné stanovisko, z ktorého vyplýva, že zložkou membrány ePTFE, ktorú verejný obstarávateľ požaduje pri trojzložkových materiáloch, je aj kyselina PFOA a v zmysle nariadenia komisie (EÚ) 2017/1000 textilné výrobky, ktoré budú uvedené na trh po 04.07.2020 nemôžu obsahovať kyselinu PFOA.

Záujemca ďalej v rámci predloženej žiadosti uviedol, nasledovné:

„Technická špecifikácia, ktorá je uvedená v súťažných podkladoch :

**2.1.4. Špecifikácia materiálu**

2.1.4.1. Základný materiál pre bundu ¾ zimnú, *bundu ¾ zimnú - ženy* , bundu ¾ zimnú reflexnú, bundu ¾ zimnú reflexnú-ženy, bundu ¾ zimnú čiernu, bundu ¾ zimnú čiernu – ženy, bundu ¾ zimnú modrú, bundu ¾ zimnú modrú- ženy

**Uvádzame, že sa jedná o materiál od spoločnosti Gora-tex – obchodný názov VENICE 2L**

(Tu záujemca vložil špecifikáciu materiálu uvedenú v bode 2.1.4.1 SP)

Technická špecifikácia, ktorá bola použitá pri inom verejnom obstarávaní :

**Špecifikácia materiálu**

**Základný materiál pre bundu ¾ zimnú, bundu ¾ zimnú – ženy**

(Tu záujemca vložil špecifikáciu materiálu z iného verejného obstarávania)

**Uvádzame, že požiadavky na technickú špecifikáciu sú úplne identické okrem položky na požiadavku na farby. Jedná sa o materiál GORA-TEX ( Venice 2L ).**

**Potvrdenie od spoločnosti Gora-tex kde sú uvedené všetky ich obchodné názvy materiálov.“**

Tu záujemca vložil Potvrdenie o certifikáte Oekotex® zo dňa 13.06.2023, v ktorom je uvedené, cit.:

„Týmto potvrdzujeme, že na nasledujúce výrobky sa vzťahuje náš priložený certifikát Oekotex®:

1. Bunda celoročná – základný materiál Avon 3L a kontrastný materiál Venice 2L

2. Vesta bez rukávov – základný materiál Clyde 2L

3. Bunda zimná ¾ - základný materiál Venice 2L a materiál pre kapucňu Salina 3L NKL/NKL

4. Nohavice s odopínateľnou vložkou – materiál pre odnímateľnú vložku Comfort Flannel2L

5. Bunda ľahká – základný materiál Venice 3L, materiál na kapucňu Salina 3L NKL/NKL a elastický dvojvrstvový   
 materiál Bluefin 2L

6. Nohavice k bunde ľahkej – základný materiál Venice 3L

7. Ochranný návlek na obuv - základný materiál Venice 3L“

**2.1.4.3. Materiál na kapucňu**

**Uvádzame, že taktiež sa jedná o materiál od spoločnosti Gora-tex – obchodný názov Salina 3l**

(Tu záujemca vložil špecifikáciu materiálu uvedenú v bode 2.1.4.3. SP)

**2.2.4.3 Materiál na odopínateľnú vložku**

**Uvádzame, že taktiež sa jedná o materiál od spoločnosti Gora-tex – obchodný názov Comfort Flannel 2L**

(Tu záujemca vložil špecifikáciu materiálu uvedenú v bode 2.2.4.3. SP)

**2.4.4. Špecifikácia materiálu**

**2.4.4.1. Základný materiál pre bundu celoročnú, bundu celoročnú - ženy, bundu celoročnú reflexnú, bundu celoročnú reflexnú - ženy, bundu celoročnú čiernu, bundu celoročnú čiernu – ženy, bundu celoročnú modrú a bundu celoročnú modrú – ženy**

**Uvádzame, že taktiež sa jedná o materiál od spoločnosti Gora-tex – obchodný názov Avon 3 L**

(Tu záujemca vložil špecifikáciu materiálu uvedenú v bode 2.4.4.1. SP)

**2.6.4.1. Základný materiál pre bundu ľahkú, bundu ľahkú – ženy, bundu ľahkú reflexnú, bundu ľahkú reflexnú – ženy, bundu ľahkú čiernu, bundu ľahkú čiernu - ženy**

**Uvádzame, že taktiež sa jedná o materiál od spoločnosti Gora-tex – obchodný názov Venice 3 L**

(Tu záujemca vložil špecifikáciu materiálu uvedenú v bode 2.6.4.1. SP)

**2.6.4.3. Elastický 2 zložkový material**

**Uvádzame, že taktiež sa jedná o materiál od spoločnosti Gora-tex – obchodný názov Bluefin 2L**

(Tu záujemca vložil špecifikáciu materiálu uvedenú v bode 2.6.4.3. SP)

**2.7.4. Špecifikácia materiálu**

**2.7.4.1. Základný materiál pre vestu bez rukávov, vestu bez rukávov - ženy, vestu bez rukávov čiernu, vestu bez rukávov čiernu - ženy**

**Uvádzame, že taktiež sa jedná o materiál od spoločnosti Gora-tex – obchodný názov Clyde 2L**

(Tu záujemca vložil špecifikáciu materiálu uvedenú v bode 2.7.4.1. SP)

**2.9.4. Špecifikácia základného materiálu**

**Uvádzame, že taktiež sa jedná o materiál od spoločnosti Gora-tex – obchodný názov Venice 2L**

(Tu záujemca vložil špecifikáciu materiálu uvedenú v bode 2.9.4. SP)

S najväčšou pravdepodobnosťou, ak verejný obstarávateľ neprehodnotí opis predmetu zákazky a lehotu na predkladanie ponúk, bude v zákazke predložená len jedna ponuka od konkrétneho uchádzača, ktorý pripravil opis predmetu zákazky a technickú špecifikáciu.

K uvedenému žiadateľ uvádza, že verejný obstarávateľ je síce oprávnený stanoviť si požiadavky vo verejnej súťaži, a teda aj požiadavky na materiály, požiadavky na predloženie vzoriek, skúšok a predloženie certifikátov prípadne protokolov, avšak v takom prípade si musí byť verejný obstarávateľ vedomý, že je potrebné zohľadniť a týmto požiadavkám prispôsobiť aj lehotu na predkladanie ponúk tak, aby došlo k reálnej možnosti hospodárskych subjektov predložiť ponuku, a to najmä v prípade, keď mení a dopĺňa podmienky v priebehu lehoty na predkladanie ponúk, nakoľko v opačnom prípade dochádza k obmedzovaniu hospodárskej súťaže a diskriminácii hospodárskych subjektov, čo je v rozpore s princípom hospodárnosti a efektívnosti a princípom nediskriminácie hospodárskych subjektov v zmysle § 10 ods. 2ZVO. Nepredĺženie lehoty na predkladanie ponúk v prípade, keď verejný obstarávateľ vykoná podstatnú zmenu v dokumentoch potrebných na vypracovanie ponuky a na preukázanie splnenia podmienok účasti, vzhľadom na požiadavky verejného obstarávateľa, ktoré je nevyhnutné zabezpečiť, aby bolo možné predložiť ponuku a preukázať splnenie podmienok účasti, môže odradiť hospodárske subjekty od predloženia ponuky. Táto skutočnosť vyplýva aj z rozhodovacej praxe Úradu pre verejné obstarávanie, ktorý napr. v rozhodnutí rady č. 6439-9000/2019 zo dňa 1.7.2019 uvádza, že v prípade, ak v rámci lehoty na predkladanie ponúk je potrebná príprava, výroba textílií a výrobkov a posúdenie zhody predložených vzoriek, tak je potrebné stanoviť primeranú lehotu na predkladanie ponúk v celku, t. j. od momentu, kedy sú známe všetky podmienky a požiadavky (vrátane požiadaviek na všetky vzorky, ktoré majú byť predložené), ktorá by mala byť minimálne 3 až 4 mesiace, tak aby všetky požadované skutočnosti vrátane doplnených požiadaviek boli záujemcovia schopní splniť v stanovenej lehote.

Žiadateľ má za to, že verejný obstarávateľ sa svojim postupom, tak ako je popísaný v rámci tohto bodu žiadosti o nápravu, dopustil porušenia ustanovení § 21 ods. 2 ZVO, § 21 ods. 4 písm. b) ZVO a tiež princípov verejného obstarávania uvedených v § 10 ods. 2 ZVO, konkrétne porušenia princípu nediskriminácie, rovnakého zaobchádzania, hospodárnosti a efektívnosti ako aj proporcionality, pričom tieto porušenia ZVO a jeho princípov jednoznačne môžu mať vplyv na výsledok verejného obstarávania, pretože v dôsledku tohto protizákonného správania verejného obstarávateľa, ponuku do súťaže nepredloží viacero subjektov, ktoré by v prípade zákonného postupu verejného obstarávateľa ponuku do súťaže predložili.

Z vyššie uvedeného je jednoznačne preukázané, že záujemcovia/uchádzači nemajú reálnu šancu sa zúčastniť predmetného obstarávania- zákazky, nakoľko požiadavka verejného obstarávateľa na splnenie technický podmienok účasti je časovo veľmi náročná a reálne časovo nesplniteľná. Technické požiadavky zákazky sú možné splniť len spoločnosti Gemor Fashion s.r.o Prešov.“

**Odpoveď na otázku č.1**

K žiadosti o predĺženie lehoty na predkladanie ponúk sa verejný obstarávateľ vyjadril v rámci Vysvetlenia informácií potrebných na vypracovanie ponuky č.1 (list Č.p.:SVO-RVO3-2024/000709-011 zo dňa 19.09.2024).

K tvrdeniu záujemcu, že v opise PZ je uvedený materiál GORA-text (správny názov je goretex), verejný obstarávateľ uvádza, že v rámci Prílohy č.1 verejný obstarávateľ opísal výlučne chemické zloženie membrány.

Verejný obstarávateľ stanovil opis predmetu zákazky s ohľadom na vysoké nároky na tieto výstrojné súčasti používané v ťažkých poveternostných a klimatických podmienkach podľa požiadaviek výkonu služby príslušníkov Policajného zboru a príslušníkov Hasičského a záchranného zboru. Dôkazom náročnosti výkonu služby sú aj súčasné dni, keď boli príslušníci Policajného zboru a príslušníci Hasičského a záchranného zboru počas povodní vystavení silnému vetru, dažďu a chladu bez prestávky niekoľko dní a pri náročných úkonoch bolo potrebné zabezpečiť zasahujúcim príslušníkom maximálnu možnú telesnú pohodu.

Všeobecný a nekonkrétny opis by viedol k súťaži medzi rôznorodými, napr. aj nekvalitnými výrobkami nespĺňajúcimi požadované parametre a výrobkami kvalitnými, čo nie je v súlade so základnými princípmi verejného obstarávania. Dostupnosť popísaných materiálov nevytvára diskrimináciu a verejné obstarávanie je nastavené v súlade s princípmi rovnakého zaobchádzania a s princípom hospodárnosti a efektívnosti. Verejné obstaranie je zamerané na zabezpečenie hotových odevných výrobkov (výstrojných súčastí), nie na zabezpečenie základných a doplnkových materiálov. Splnenie nastavených požiadaviek je plne dosiahnuteľné pre odborníkov v oblasti textilnej a odevnej výroby.

Verejný obstarávateľ realizuje zabezpečenie hotových výrobkov – výstrojných súčastí príslušníkom Policajného zboru a príslušníkom Hasičského zboru - z funkčných materiálov, ktoré sú v priamom výkone služby zavedené a používané. Príslušníkovi Policajného zboru a príslušníkovi Hasičského zboru je potrebné vytvoriť vhodným odevom podmienky tak, aby bola zabezpečená tepelná stabilita tela aj počas najťažších poveternostných podmienok (vietor, dážď, mráz, sneh), odolnosť voči vetru a dažďu a súčasne požadovanú priedušnosť materiálov. Zároveň je potrebné zabezpečiť pri vysokom stupni znečistenia jednoduchý spôsob údržby praním alebo čistením tak, aby boli zachované všetky požadované vlastnosti materiálov počas celej doby nosenia a užívania.

Od technológie odevného spracovania závisí dosiahnutie požadovaných funkčných vlastností hotového výrobku, zabezpečenie neprefúkateľnosti a nepremokavosti hotového výrobku.

Detailný popis jednotlivých výstrojných súčastí vychádza z nutnosti kontinuálneho rovnakého vystrojovania príslušníkov Policajného zboru alebo príslušníkov Hasičského a záchranného zboru a z dôvodu ich jednoznačnej identifikácii občanmi pri zásahoch. Vzhľad výstrojných súčastí príslušníka je stanovený vo všeobecne záväzných právnych predpisov (napr. Vyhláška Ministerstva vnútra Slovenskej republiky č. 151/2009 o podrobnostiach o služobnej rovnošate Policajného zboru a jej vyobrazení v znení neskorších predpisov) tak, aby odevom príslušníci Policajného zboru pri kontakte s občanmi nevzbudzovali pochybnosti. Popis jednotlivých výstrojných súčastí vrátane použitých materiálov je aj súčasťou interných aktov riadenia Ministerstva vnútra Slovenskej republiky.

Je v kompetencii verejného obstarávateľa stanoviť minimálny rozsah parametrov k danému druhu materiálu pre zhotovenia konkrétnej výstrojnej súčasti vzhľadom na jej následné využívanie konečným užívateľom.

Požiadavka na použitie membrány vo výrobkoch na báze chemického zloženia polytetraflóretylén vzhľadom na jej funkčné vlastnosti je opodstatnená a nie je diskriminačná, nakoľko uvedenú membránu v rámci európskeho trhu využíva a ponúka viac výrobcov. Membrány na báze PU alebo PES tieto parametre nespĺňajú, vyznačujú sa neporovnateľnými hodnotami priedušnosti, neprefúkateľnosti, tepelnej izolácie ale aj životnosti.

Verejný obstarávateľ požaduje predložiť ponuku na predmet zákazky tak, ako je zadefinovaný v Prílohe č.1 SP.

**Otázka č.2**

Po prečítaní súťažných a technických podkladov na predmet zákazky sa chceme informovať z akého dôvodu verejný obstarávateľ určil minimálnu lehotu na predkladanie ponúk. V praxi pri podobných zákazkách sa používa minimálna lehota okolo 5 – 6 mesiacov. Aj pri menej náročnej technickej špecifikácií. Chceme zdôrazniť, že sa jedná o vysoko technické a náročné textílie, ktoré nie sú bežne dostupné na trhu. Ich vývoj a výroba si vyžaduje dlhú časovú prípravu.

Naviac po preštudovaní celej technickej špecifikácie si vás dovoľujeme upozorniť na nerovnosť súťaže a porušenie hospodárnosti lebo niektoré materiály v spomínanej technickej špecifikácií sú materiály od spoločnosti Gora-tex. Tento predmet plnenie dokáže splniť len ich zmluvný obchodný partner. Na Slovensku existuje v čase vyhlásenia verejného obstarávania len jedna spoločnosť, ktorá dokáže splniť podmienky súťaže po technickej a časovej stránke. Navrhujeme posunutie na predkladanie ponúk o minimálne 6 mesiacov a zmenu technickej špecifikácie tak aby bolo možné použiť aj iné materiály.

**Odpoveď na otázku č.2**

Na uvedenú otázku verejný obstarávateľ odpovedal v rámci Vysvetlenia informácií potrebných na vypracovanie ponuky č.1 (list Č.p.:SVO-RVO3-2024/000709-011 zo dňa 19.09.2024).

**Otázka č.3**

Obraciame sa na VO so žiadosťou o predĺženie lehoty na predkladanie ponuky.

Svoju žiadosť opierame najmä o to, že naša subdodávateľská spoločnosť pôsobí v oblasti vývoja, návrhu, výroby a predaja podobných výrobkov ako sú predmetom súťaže a za takmer 30 rokov pôsobenia na slovenskom aj zahraničnom trhu máme bezpochyby nepomerne väčšie skúsenosti s prípravou podobných typov výrobkov ako verejný obstarávateľ.

Doba na prípravu, výrobu a certifikáciu podobných produktov, ktorú stanovil obstarávateľ na 2 mesiace je absolútne neadekvátna. Pokiaľ sa obstarávateľ v súťažných podkladoch odvoláva na dodržiavanie ISO noriem pri výrobe produktov a vzoriek tie sú V ABSOLÚTNOM ROZPORE s lehotou, ktorú obstarávateľ poskytol na predkladanie ponuky. V prípade, kde má uchádzač dodržať všetky štandardy a požadované ISO normy, trvá takýto proces cca 5-6 mesiacov. Aj samotný Úrad pre verejné obstarávanie vo svojich rozhodnutiach, usmerneniach a metodických pokynoch uvádza, že pri stanovení lehôt je potrebné brať na zreteľ všetky aspekty ako sú doba nevyhnutná na zabezpečenie vstupných materiálov, predchádzajúcu históriu uchádzača pri dodávaní predmetu zákazky VO, dostupnosť kapacít a lehôt ústavov a laboratórií na certifikáciu, obdobia sviatkov alebo všeobecný fakt stihnuteľnosti stanovených termínov. Ak obstarávateľ navrhuje dobu na tento proces 2 mesiace z toho cca 14 dní v období letných prázdnin, zámerne sa tým snaží preferovať buď doterajšieho dodávateľa alebo dodávateľa/v, ktorí sa zúčastnili prípravných trhových konzultácií (podotýkame, že prípravné trhové konzultácie ohľadne predmetu zákazky sa uskutočnili ešte v roku 2022) a majú o tejto súťaži omnoho viac informácií ako ostatní potencionálni účastníci súťaže. To je však v priamom rozpore s princípmi VO – otvorenosť, transparentnosť a efektivita. Obstarávateľ svojim postupom, kedy nie je ochotný predĺžiť lehotu na predkladanie ponúk tak aby certifikované vzorky vedeli predložiť viacerí uchádzači zámerne zužuje možný budúci počet uchádzačov a tým obmedzuje riadnu hospodársku súťaž, ktorej cieľom je vygenerovať čo najvýhodnejšiu cenovú ponuku. Zároveň sú tieto lehoty v príkrom rozpore s ISO normami na ktoré sa obstarávateľ pri vyhlásení súťaže odvoláva, nakoľko ISO normy stanovujú technologické postupy, ktoré nie je možné časovo skracovať.

Týmto žiadame VO o predĺženie lehoty na predkladanie ponúk o dodatočných 5 mesiacov, tj minimálne do 30.4.2025.

Súčasne žiadame o zníženie výšky zábezpeky aktuálne stanovenej na 300 000,- EUR, nakoľko ten istý VO pri súťaži „Automobil hasičskej záchrannej služby kategórie 1B“ uverejnenej vo vestníku Verejného obstarávania číslo 167/2023 zo dňa 24.08.2023 pod značkou 28950 – MST, pri stanovenej PHZ 52 891 000,- EUR bez DPH a dobe trvania zmluvného vzťahu 48mes., rovnako ako pri aktuálnej súťaži, kde bola VO stanovená vo výške 50 000,- EUR.

V zmysle zákona má VO možnosť určiť zábezpeku do výšky 5% PHZ a do výšky 500 000,- EUR.

V uvedenej súťaži na hasičský automobil sa jednalo o 0,09% PHZ, pri aktuálnej súťaži sa jedná o 1,39% zo sumy PHZ. Nevidíme dôvod aby bola zábezpeka v takej výške ako ju stanovil VO nakoľko aj pri oveľa väčšej súťaži s takmer dvojnásobným zmluvným plnením na dodávku podstatne zložitejšieho predmetu zákazky dokázal ten istý VO stanoviť výšku zábezpeky tak, aby súťaž bola prístupná širšiemu množstvu uchádzačov čím podporil zdravú hospodársku súťaž medzi uchádzačmi a zároveň dal priestor VO vysúťažiť predmet zákazky za čo najvýhodnejších podmienok tak ako mu Zákon o verejnom obstarávaní káže. Preto žiadame VO o poníženie zábezpeky na rovnakú úroveň 0,09% a teda na sumu 20 000,- EUR.

**Odpoveď na otázku č.3**

Odpoveď na otázku č. 3, týkajúcu sa predĺženia lehoty na predkladanie ponúk, je uvedená v  rámci Vysvetlenia informácií potrebných na vypracovanie ponuky č.1 (list Č.p.:SVO-RVO3-2024/000709-011 zo dňa 19.09.2024).

V súvislosti so stanovením výšky zábezpeky verejný obstarávateľ uvádza, že výšku zábezpeky stanovil v súlade s § 46 zákona a  **trvá** na výške zábezpeky 300 000,00 € tak, ako je uvedené v súťažných podkladoch a v oznámení o vyhlásení verejného obstarávania. Vzhľadom k výške predpokladanej hodnoty zákazky bola zábezpeka stanovená primerane.

**Otázka č.4**

Obraciame sa na Vás so žiadosťou o vysvetlenie, prečo bola lehota na predkladanie ponúk v rámci prebiehajúceho verejného obstarávania stanovená na 2 mesiace, čo považujeme za neprimerané vzhľadom na charakter a náročnosť požiadaviek. I keď chápeme, že táto lehota spĺňa minimálne zákonné požiadavky, žiadame Vás, aby ste zvážili predĺženie tejto lehoty o minimálne 4 mesiace. Veríme, že takýto krok bude v súlade so zásadami transparentnosti, rovnosti a spravodlivosti, ktoré sú základom každého verejného obstarávania.

Dovoľte nám detailne rozviesť dôvody, ktoré nás vedú k tejto žiadosti a ktoré podľa nášho názoru odôvodňujú predĺženie lehoty na predkladanie ponúk.

1. Vývoj a výroba základných materiálov

Proces vývoja a výroby základných materiálov, ktoré sú nevyhnutné pre splnenie požiadaviek tejto zákazky, je náročný a časovo intenzívny. V tomto prípade sa jedná o 3 hlavné (v ôsmich farebných variantoch) a 3 doplnkové materiály ( v štyroch farebných variantoch), ktoré musia byť vyvinuté špecificky podľa technických parametrov uvedených v súťažných podkladoch. V praxi trvá tento proces 1,5 až minimálne 2 mesiace, keďže materiály musia byť presne upravené, vyvinuté a prispôsobené požiadavkám obstarávateľa. Záujemca o účasť v súťaži nemôže mať tieto materiály bežne na sklade, keďže sú často výsledkom špeciálneho vývoja podľa požiadaviek verejného obstarávateľa , ktorý si vyžaduje dlhšiu dobu.

Bez týchto základných materiálov nie je možné začať s ďalšími fázami procesu, ako sú prototypovanie a výroba vzoriek a certifikácia materiálov. Časová tieseň, ktorú súčasná lehota spôsobuje, nás výrazne znevýhodňuje v porovnaní s prípadnými uchádzačmi, ktorí by už mali k dispozícii požadované materiály. Vzniká tak riziko, že v tejto fáze súťaže budú zvýhodnení len tí, ktorí majú nejakým spôsobom náskok v príprave, čo ohrozuje férovosť celého procesu.

2. Prototypovanie a výroba vzoriek

Po dokončení základného materiálu je nevyhnutné zabezpečiť ďalší čas na prototypovanie a výrobu vzoriek. Tento proces, v závislosti od špecifikácií, trvá minimálne 3 až 4 týždne. Verejný obstarávateľ požaduje vzorky v počte 6 rovnošiat, ktoré musia byť vyrobené presne podľa jeho technických požiadaviek. Zhotovenie takýchto vzoriek zahŕňa zložité procesy, ako je vytváranie strihov, prispôsobenie výrobných postupov a zaistenie presného farebného odtieňa materiálov doplnkov podľa technickej špecifikácie.

Je potrebné zdôrazniť, že výroba vzoriek nie je jednoduchá a časovo nenáročná úloha. Navyše, materiály, ktoré majú byť použité, musia byť špecificky vyvinuté podľa požiadaviek verejného obstarávateľa, čo ešte viac predlžuje čas potrebný na ich výrobu. Štandardná lehota pre výrobu materiálov podľa špecifikácií od renomovaných európskych výrobcov trvá približne 9 až 10 týždňov, čo už samo o sebe presahuje aktuálne stanovenú lehotu na predkladanie ponúk.

3. Testovanie a certifikácia materiálov

Po dokončení prototypov a vzoriek je ďalšou nevyhnutnou fázou testovanie a certifikácia materiálov. Tento proces si vyžaduje, aby akreditované skúšobne vykonali rôzne testy, ako je stálofarebnosť na svetle, pevnosť a zhoda s technickými parametrami obstarávateľa. Napríklad len test stálofarebnosti na svetle trvá približne 10 dní, pričom celý proces certifikácie a vydanie protokolov o zhode môže zabrať až 21 dní. Tento čas nie je možné skrátiť, keďže ide o odborné testy vyžadované príslušnými normami a štandardmi kvality.

Tieto certifikačné a testovacie procedúry sú nevyhnutné na zaistenie, že materiály a vzorky spĺňajú všetky požiadavky stanovené verejným obstarávateľom. Z toho dôvodu je nevyhnutné mať dostatočný čas na tento proces, inak hrozí riziko, že výsledná ponuka nebude spĺňať požadované štandardy, čo by viedlo k jej zamietnutiu, čím by sa proces obstarávania predĺžil ešte viac.

4. Neprimeraná lehota na predkladanie ponúk

Z vyššie uvedeného je zrejmé, že súčasná lehota 2 mesiace je nedostatočná. Proces vývoja materiálov, ich testovania a výroby vzoriek trvá celkovo približne min. 4 mesiace. Preto považujeme za nevyhnutné predĺžiť lehotu na predkladanie ponúk minimálne o 4 mesiace, aby sme mali možnosť riadne a plnohodnotne sa zúčastniť verejného obstarávania.

Okrem toho, ako sme už uviedli, aj iní záujemcovia už podali žiadosť o predĺženie tejto lehoty, čo jasne signalizuje, že verejnosť považuje súčasnú lehotu za neadekvátnu. Vzhľadom na tieto okolnosti je predĺženie termínu jediným spravodlivým riešením, ktoré zabezpečí rovnaké podmienky pre všetkých uchádzačov.

5. Transparentnosť a rovnosť podmienok

Taktiež by sme radi poukázali na skutočnosť, že verejný obstarávateľ, ak mal vedomosť o náročnosti prípravy ponúk, mohol využiť predbežné oznámenie alebo prípravné trhové konzultácie. Ak tak neurobil, je teraz nevyhnutné reagovať na skutočnú situáciu a zabezpečiť, aby všetci záujemcovia mali rovnakú príležitosť splniť náročné požiadavky verejného obstarávania. Bez dostatočne dlhého časového priestoru na prípravu bude súťaž výrazne znevýhodňovať uchádzačov, ktorí nemajú vopred k dispozícii materiály alebo neboli informovaní o špecifikáciách s dostatočným predstihom

Veríme, že naša žiadosť bude prijatá a riadne prehodnotená, aby sme všetci uchádzači mali rovnaké a spravodlivé podmienky na predloženie kvalitných ponúk.

**Odpoveď na otázku č.4**

Odpoveď na otázku č. 4, týkajúcu sa predĺženia lehoty na predkladanie ponúk, je uvedená v  rámci Vysvetlenia informácií potrebných na vypracovanie ponuky č.1 (list Č.p.:SVO-RVO3-2024/000709-011 zo dňa 19.09.2024).

S pozdravom

.................................................

**Ing. Branislav Chlebana**

                                                               generálny  riaditeľ

                                                    sekcie verejného obstarávania MV SR